বজ্রবিদ্যুৎ-সহ বৃষ্টির পূর্বাভাস বাংলা জুড়ে, ঝোড়ো হাওয়ার দাপট

কলকাতা: চৈত্রের শেষ প্রান্তে এসে অবশেষে রাজ্যবাসীর জন্য এলো স্বস্তির খবর (Weather Update)। কয়েকদিন ধরে গা জ্বালানো দাবদাহে হাঁসফাঁস করছিলেন বঙ্গবাসী। সেই অস্বস্তিকর গরমের মাঝেই হাওয়া অফিস জানিয়েছে, আপাতত আর তাপপ্রবাহের কোনও সতর্কতা নেই। গরমের অনুভব থাকলেও ততটা তীব্রতা আর নেই। কারণ, বঙ্গোপসাগরের উপরে তৈরি হয়েছে ঘূর্ণাবর্ত। তার জেরেই রাজ্যের বিভিন্ন জেলায় ঝড়বৃষ্টির সম্ভাবনা দেখা দিয়েছে।

হাওয়া অফিস জানিয়েছে, শনিবার কলকাতা-সহ দক্ষিণবঙ্গের সব জেলায় বজ্রবিদ্যুৎ-সহ বৃষ্টির সম্ভাবনা প্রবল। সঙ্গে বইতে পারে দমকা হাওয়া। হাওড়া, হুগলি, দুই ২৪ পরগনা, দুই মেদিনীপুর, নদিয়া, মুর্শিদাবাদ, পুরুলিয়া, বাঁকুড়া, বীরভূম—এই সমস্ত এলাকায় বজ্রবিদ্যুৎ-সহ বৃষ্টির সতর্কতা জারি হয়েছে। শুধু দক্ষিণবঙ্গ নয়, উত্তরবঙ্গেরও প্রায় সব জেলায় দার্জিলিং, কালিম্পং, জলপাইগুড়ি, আলিপুরদুয়ার, কোচবিহার, দিনাজপুর ও মালদহে ঝড়বৃষ্টির ইঙ্গিত মিলেছে।

আরও পড়ুন: মুর্শিদাবাদ নিয়ে কেন্দ্রীয় স্বরাষ্ট্রসচিবের সঙ্গে ভিডিও বৈঠক করলেন ডিজি রাজীব কুমার

আবহাওয়া দফতর আরও জানাচ্ছে, রবিবার অর্থাৎ ১৩ এপ্রিল থেকে শুরু হয়ে ১৭ এপ্রিল পর্যন্ত দক্ষিণবঙ্গের বিভিন্ন জেলায় ঝড়বৃষ্টি চলতে পারে। ঘণ্টায় ৩০ থেকে ৪০ কিমি বেগে বইতে পারে দমকা হাওয়া। কোথাও কোথাও এই গতিবেগ ৫০ থেকে ৬০ কিমিতেও পৌঁছাতে পারে। তবে তাপমাত্রায় বড় কোনও বদল হচ্ছে না। গাঙ্গেয় পশ্চিমবঙ্গ এবং উত্তরবঙ্গের জেলাগুলিতে তাপমাত্রা প্রায় একই থাকবে বলে জানানো হয়েছে।

সব মিলিয়ে, এই সপ্তাহের ঝড়বৃষ্টি গরমের ক্লান্ত রাজ্যবাসীর জন্য বয়ে আনছে কিছুটা স্বস্তি। যদিও হাওয়া অফিস সতর্ক করে জানিয়েছে, বজ্রবিদ্যুৎ-সহ ঝড়ের সময় সবাইকে যথেষ্ট সতর্কতা অবলম্বন করতে হবে।